Valentynsdagstories: Só het die bekende paartjies ontmoet | Maroela Media
Valentynsdag is om die draai, en verskeie paartjies herdenk die dag toe hulle halsoorkop verlief geraak het. Hoewel die grootskerm en romantiese liedjies dit soms laat lyk of alle bekendes hulle ander helftes op idilliese maniere ontmoet het, het hulle ons 'n bietjie agter die skerms ingenooi.
Nadia Beukes en David de Villiers. Foto: Facebook via Nadia Beukes
Nadia Beukes en David de Villiers
Die aktrise en voormalige Boer soek 'n vrou-aanbieder, Nadia Beukes, sê hulle het ontmoet tydens 'n vertoning van die Liefling-verhoogproduksie. "Ons het gemeenskaplike vriende gehad in daardie stadium. Hy het een aand laat weet hy gaan in die vertoning wees, en ons moet agterna iets gaan drink," het Nadia vertel.
Sy sê hulle het dadelik goed oor die weg gekom. "Ek het hom eendag gevra of hy my metgesel sal wees na die Mooirivier-fliekpremière. Hy het gesê hy sal saamkom as ons vooraf op 'n date kan gaan. Ons was toe op verskeie dates voor die première."
Die paartjie het onlangs tydens 'n skivakansie in Frankryk verloof geraak op die dag wat hulle mekaar een jaar lank ken. "Vir Valentynsdag gaan ons na 'n onthaalplek vir ons troue soek. Jy kry nie meer romanties as dit nie," het Nadia gesê.
Die musikant Johan van Rensburg en sopraan Rina Hugo vertel hulle het reeds in 1968 ontmoet. "Ek was die voorsitter van die Alabama-sanggroep. Ek het gehoor van die meisie, 'n tweedejaar BMus-student, wat glo mooi kan sing. Ek het haar eendag by die klas voorgekeer en gevra dat sy 'n oudisie moet doen," het Johan vertel.
Rina het kort daarna by die Alabama-groep aangesluit. "Maar sy het 'n kêrel gehad. Toe ons 'n rukkie daarna op toer gaan, het sy teruggekom met twee kêrels. Ons is toe in 1971 getroud."
Vaughan Gardiner en sy vrou, Nerine. Foto: Argieffoto.
Vaughan Gardiner en Nerine Gardiner
Vaughan Gardiner en sy vrou, Nerine, het ook hul romanse te danke aan musiek. Die paartjie het in 2008 ontmoet by die Universiteit van Stellenbosch tydens 'n "ser" (serenade). "Sy het die geleentheid gereël en ek het gesing. Ons het een aand gesit en gesels tot vier uur die oggend. Ek het die volgende dag vir my ma gesê ek het my trouvrou ontmoet," het Vaughan vertel.
Jakkie Louw en sy vrou, Anel. Foto: Verskaf
Jakkie Louw en Anel
Sommige bekendes se verhale klink wel asof dit uit 'n fliek behoort te kom. Die sanger Jakkie Louw vertel hy het sy vrou die eerste keer gesien ná 'n optrede. "Ek het na haar gestap en gevra of sy landloop doen, want sy het mooi bene," het Jakkie geskerts.
Die paartjie was 'n rukkie net vriende voordat hulle verlief geraak het. "Kort nadat ek 'n splinternuwe Mercedes gekoop het, het 'n vrou een aand van agter in my kar vasgery. Toe ek uitklim, het ek haar gesien. Ek het haar met ons eerste date na 'n Nataniël-produksie geneem. Nou is hulle werklik my drie pikkewyne," het hy vertel.
Sorina Erasmus en haar man, Braam. Foto: Facebook via Sorina Erasmus
Sorina Erasmus en Braam
Nataniël blyk ook verantwoordelik te wees vir die romanse van Sorina (die Flooze) Erasmus en haar man, Braam. Hulle het mekaar op Valentynsdag op 'n blind date ontmoet.
"Ek het 'n tannie geken wat my by elke begrafnis of troue aan die een meisie wou voorstel. Dieselfde tannie wou haar ook aan die outjie voorstel. Ek was op Valentynsdag alleen en het haar gebel om te hoor of sy saam met my na Nataniël se vertoning wil gaan kyk. Sy het pas klaar drama gestudeer, was platsak en het net ja gesê vir die kos. Op die ou end het ons so lekker gekuier, ons moes ons kos terugstuur, die vertoning gaan kyk en later teruggaan om te eet," het Braam vertel.
Pieter Koen en sy vrou, Lotie. Foto: Facebook via Pieter Koen
Pieter Koen en sy vrou Lotie
Sommige van die duifies het reeds op universiteit ontmoet. Pieter Koen en sy vrou, Lotie, het by 'n koshuisskakeling-aksie ontmoet. "Dit was by die Pretoria Technikon. Ek moes eintlik net saam met een van my goeie vriende gaan. Ek het toe van die meisie se vriendin gehou van wie my vriend gehou het. Vandag is ons steeds saam," het Pieter vertel.
Jak de Priester, en sy vrou Michelle. Foto: Instagram via Jak de Priester
Jak de Priester en Michelle
Gemeenskaplike vriende blyk ook die rede vir groot romanses te wees. Die sanger Jak de Priester, en sy vrou, Michelle, het saam 'n geleentheid van 'n gemeenskaplike vriendin bygewoon. "Daar was beslis vonke gewees, maar hy het aanvanklik 'n meisie gehad. Nadat hulle uit is, kon ons toe by mekaar uitkom. Ek was egter toe vir 'n rukkie in Londen gewees. Ek dink daar het ek besef hy is die man vir my," het Michelle vertel.
Elzette Maarschalk en Joseph Clark. Foto: Facebook via Elzette Maarschalk
Elzette Maarschalk en Josep Clark & Zetske van Pletzen en Altus Theart
Die aktrise Elzette Maarschalk en haar man, Joseph Clark, het ontmoet in die musiekblyspel The Buddy Holly Story in 1995. "Ons het man en vrou gespeel – hy was Buddy en ek was Maria-Elena, sy vrou," het sy vertel. Elzette se dogter, die gewilde aktrise Zetske van Pletzen, en haar man, Altus Theart, het ontmoet op die stel van die TV-reeks, Kruispad. Die paartjie het broer en suster gespeel.